Maltempata kbira, b’riħ jonfoq aktar minn 160 kilometru s-siegħa, qed tgħafas lir-Renju Unit f’morsa, u tkompli l-kaos u d-disperazzjoni tal-eluf li diġa’ intlaqtu mill-għargħar. Wales u l-punent tal-Ingilterra huma l-agħar li marra b’għexieren ta’ eluf ta’ djar jispiċċaw mingħajr provista tal-elettriku. It-temp ħażin wassal lil Virgin Trains biex javżaw lill-klijenti biex ma jivvjaġġawx, l-M6 ingħalqet minħabba r-riħ u l-istazzjon tal-ferrovija ta’ Crewe ġie evakwat għax tar is-saqaf. Il-metereoloġisti qed ibassru li anke jekk it-temp jista’ jkun kemxejn aħjar illum, għada l-Ġimgħa mistenni riefnu b’buffuri li jlaħħqu t-80 mil fis-siegħa. Partijiet fil-punent u n-nofsinhar tal-pajjiż għadhom taħt xita kontinwa. Berkshire, surrey u Somerset kollha jinsabu taħt l-ilma. F’Somerset, turisti kellhom itemmu l-btala tagħhom ħesrem u membri tal-protezzjoni ċivili kellu jevakwaw uħud minnhom minħabba l-ilmijiet. Il-ħsarat huma stmati biljuni ta’ ewro. Il-Prim Ministru David Cameron aktar tard illum se jippresiedi laqgħa ta’ kumitat ġdida tal-kabinett, bl-isem ta’ Cobra, li ġie ffurmat apposta minħabba din il-kalamità li bħalha r-Renju Unit ilu ma jara snin kbar. Anke fl-Irlanda ta’ Fuq, aktar minn kwart ta’ miljun proprjetà jinsabu bla provista ta’ elettriku.